
הגשת דוח נציב קבילות שוטרים וסוהרים


היו"ר יורי שטרן:

	 בוקר טוב, אני מתכבד לפתוח את הישיבה.

	העיתונאים כבר התעניינו אתמול אילו סקופים יש בדוח, אמרתי שאני לא יודע ושאנחנו נקדיש לזה ישיבה נפרדת. הישיבה הזאת תתייחס לכל המערכת, כמו שדיברנו כשדנו בחוק הפרטת בתי סוהר, אבל הרגע הזה הוא חגיגי, הוא הגשת דוח.

רות גדות:

	אני מתכבדת להגיש לך את הדוח.

היו"ר יורי שטרן:

	 תודה רבה.

	 תפקידך קשה?

רות גדות:

	זה מצריך השקעה רבה.

היו"ר יורי שטרן:

	 וחוץ מזה, זה גם מאוד מתסכל. אנחנו מקבלים הרבה מאוד תלונות, וכל תלונה זה סיפור.

יש מסקנות קצרות שאפשר להגיד, אם בדינמיקה עלה מספר הקבילות? תוכלי לספר בקצרה?

רות גדות:

	מספר הקבילות לא עלה בשנה זו. יש ניידות די קבועה. היו שנתיים בשנת 2000 ו-2002 שהיתה עלייה מאוד דרסטית בקבילות, בסביבות 850 קבילות. ביתר השנים מספר הקבילות, בשנה החולפת, נע בסביבות ה-600. אחוז הקבילות הצודקות הוא מאוד דומה במשטרה ובשב"ס – 45%, שאני חושבת שזה אחוז גבוה של קבילות. זה כמעט מחצית. חלק מהקבילות נוגעות רק לעניין הנקודתי והפרטי של הסוהר, השוטר, הפרט שהגיש את הקבילה, וחלק מהקבילות מדברות בעניין כזה שהעניין והפתרון לאותו עניין הוא ישים ומיושם לגבי אנשים נוספים, גם אם הם לא הגישו קבילות.

היו"ר יורי שטרן:

	 אנחנו פה מספר פעמים שדנו בבעיות האלימות בבתי סוהר, בבעיות אחרות, גילינו, וזה אושר פה על ידי כל חברי הוועדה, הרבה מאוד רצון מצדה של המערכת למצוא פתרונות. אני חושב שזה דבר קריטי, כי במערכת כזאת סגורה, לא דמוקרטית ממש בהגדרה, התפקיד שלך הוא תפקיד מרכזי מאוד בשביל לשמור על זכויות האדם. אני מקווה שאני גם אצליח לקרוא את זה בזמן וגם נוכל לקיים דיון ולבדוק מחדש, האם המערכת הזאת היא הכי טובה, או שאנחנו צריכים ליצור נציבות. אני יודע ששירות בתי הסוהר מרוצה מאיך שזה מתפקד, ואומר שזה עומד לרשותו של הסוהר.


	יהיה מעניין מאוד לבדוק ולראות את סך המערכת של הקבילות. אנחנו נתראה ביום ראשון. 

	תודה רבה, הישיבה נעולה.




הישיבה ננעלה בשעה 09:15.
